從江西至彭蠡入浙西淮南界道中寄齊相公
作者：顧況
朝代：唐

paragraphs: 大賢舊丞相，作鎮江山雄。
自鎮江山來，何人得如公。
處士待徐孺，仙人期葛洪。
一身控上遊，八郡趨下風。
比屋除畏溺，林塘曳煙虹。
生人罷虔劉，井稅均且充。
大府肅無事，歡然接悲翁。
心清百丈泉，目送孤飛鴻。
數年鄱陽掾，抱責栖微躬。
首陽及汨羅，無乃褊其衷。
楊朱幷阮籍，未免哀途窮。
四賢雖得仁，此怨何怱怱。
老氏齊寵辱，於陵一窮通。
本師留度門，平等冤親同。
能依二諦法，了達三輪空。
真境靡方所，出離內外中。
無邊盡未來，定惠雙修功。
蹇步慙寸進，餙裝隨轉蓬。
朝行楚水陰，夕宿吳洲東。
吳洲復白雲，楚水飄丹楓。
晚霞燒廻潮，千里光曈曈。
蓂開海上影，桂吐淮南叢。
何當翼明庭，草木生春融。